CELEX: 32013D0347
Language: sk
Date: 2013-06-28 00:00:00
Title: 2013/347/EÚ: Vykonávacie rozhodnutie Komisie z  28. júna 2013 , ktorým sa schvaľujú pohotovostné plány v súvislosti s kontrolami niektorých chorôb zvierat predložené Chorvátskom [oznámené pod číslom C(2013) 3992]  Text s významom pre EHP

2.7.2013   
            
            
               SK
            
            
               Úradný vestník Európskej únie
            
            
               L 183/13
            
         
      VYKONÁVACIE ROZHODNUTIE KOMISIE
   
   z 28. júna 2013,
   ktorým sa schvaľujú pohotovostné plány v súvislosti s kontrolami niektorých chorôb zvierat predložené Chorvátskom
   [oznámené pod číslom C(2013) 3992]
   (Text s významom pre EHP)
   (2013/347/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 92/66/EHS zo 14. júla 1992 zavádzajúcou opatrenia Spoločenstva na kontrolu pseudomoru hydiny (1), a najmä na jej článok 21 ods. 4 druhý pododsek,
   so zreteľom na smernicu Rady 2001/89/ES z 23. októbra 2001 o opatreniach Spoločenstva na tlmenie klasického moru ošípaných (2), a najmä na jej článok 22 ods. 3 druhý pododsek,
   so zreteľom na smernicu Rady 2003/85/ES z 29. septembra 2003 o opatreniach Spoločenstva na kontrolu slintačky a krívačky, ktorou sa zrušuje smernica 85/511/EHS a rozhodnutia 89/531/EHS a 91/665/EHS a mení a dopĺňa smernica 92/46/EHS (3), a najmä na jej článok 72 ods. 7,
   so zreteľom na smernicu Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky a o zrušení smernice 92/40/EHS (4), a najmä na jej článok 62 ods. 4 druhý pododsek,
   keďže:
   
               (1)
            
            
               V smernici 92/66/EHS sa stanovujú kontrolné opatrenia Únie, ktoré sa majú uplatňovať v prípade vypuknutia pseudomoru hydiny. Smernicou 92/66/EHS sa okrem iného stanovuje, že každý členský štát má vypracovať pohotovostný plán, v ktorom uvedie vnútroštátne opatrenia, ktoré sa majú podniknúť v prípade vypuknutia danej nákazy.
            
         
               (2)
            
            
               V smernici 2001/89/ES sa uvádzajú minimálne opatrenia Únie na kontrolu klasického moru ošípaných. Smernicou 2001/89/ES sa okrem iného stanovuje, že každý členský štát má vypracovať pohotovostný plán, v ktorom uvedie vnútroštátne opatrenia, ktoré sa majú podniknúť v prípade vypuknutia danej nákazy.
            
         
               (3)
            
            
               V smernici 2003/85/ES sa stanovujú kontrolné opatrenia, ktoré sa majú podniknúť v prípade vypuknutia slintačky a krívačky spôsobenej akýmkoľvek druhom vírusu. V predmetnej smernici sa uvádzajú aj niektoré preventívne opatrenia zamerané na zvyšovanie povedomia príslušných orgánov a poľnohospodárov o slintačke a krívačke a pripravenosti na boj s touto chorobou. Smernicou 2003/85/ES sa okrem iného stanovuje, že členské štáty majú vypracovať pohotovostný plán, v ktorom uvedú vnútroštátne opatrenia potrebné na zachovanie vysokej úrovne povedomia o slintačke a krívačke a pripravenosti na ňu, ako aj opatrenia týkajúce sa ochrany životného prostredia, ktoré sa musia vykonať v prípade vypuknutia danej nákazy.
            
         
               (4)
            
            
               V smernici 2005/94/ES sa stanovujú niektoré preventívne opatrenia slúžiace na zabezpečenie dohľadu a včasného zistenia vtáčej chrípky a na zvýšenie úrovne povedomia a pripravenosti príslušných orgánov a poľnohospodárov v súvislosti s rizikami tejto choroby. V danej smernici sa uvádzajú aj minimálne kontrolné opatrenia, ktoré sa majú uplatňovať v prípade vypuknutia vtáčej chrípky u hydiny alebo iného v zajatí žijúceho vtáctva, ako aj opatrenia týkajúce sa včasného zistenia možného rozšírenia vírusov vtáčej chrípky na cicavce. Smernicou 2005/94/ES sa okrem iného stanovuje, že členské štáty majú vypracovať pohotovostný plán v súlade s jej prílohou X, v ktorom uvedú vnútroštátne opatrenia, ktoré sa majú podniknúť v prípade vypuknutia vtáčej chrípky.
            
         
               (5)
            
            
               V nariadení Rady (ES) č. 1099/2009 z 24. septembra 2009 o ochrane zvierat počas usmrcovania (5) sa uvádzajú pravidlá týkajúce sa usmrcovania zvierat rozmnožovaných alebo chovaných na produkciu potravín, vlny, kože, kožušín alebo iných produktov, ako aj pravidlá týkajúce sa usmrcovania zvierat na účely depopulácie a súvisiacich úkonov. Nariadením (ES) č. 1099/2009 sa okrem iného stanovuje, že do pohotovostných plánov vyžadovaných podľa právnych predpisov Únie týkajúcich sa zdravia zvierat sa majú začleniť najmä plánované metódy omračovania a usmrcovania a zodpovedajúce štandardné pracovné postupy na zabezpečenie dodržiavania tohto nariadenia, a to na základe hypotézy o veľkosti a umiestnení predpokladaných ohnísk nákazy uvedenej v pohotovostnom pláne.
            
         
               (6)
            
            
               Vzhľadom na pristúpenie Chorvátska k Únii 1. júla 2013 Chorvátsko predložilo Komisii na preskúmanie a schválenie svoje pohotovostné plány týkajúce sa pseudomoru hydiny, klasického moru ošípaných, slintačky a krívačky a vtáčej chrípky.
            
         
               (7)
            
            
               Predmetné plány, ktoré Chorvátsko zmenilo na základe návrhov zo strany Komisie počas ich preskúmania, vyhovujú kritériám stanoveným v smerniciach 92/66/EHS, 2001/89/ES, 2003/85/ES a 2005/94/ES. Okrem toho obsahujú potrebné prvky zabezpečujúce súlad s požiadavkami nariadenia (ES) č. 1099/2009. Za podmienky ich účinného vykonávania a pravidelnej aktualizácie možno vďaka týmto plánom dosiahnuť ciele uvedené v smerniciach 92/66/EHS, 2001/89/ES, 2003/85/ES a 2005/94/ES a v nariadení (ES) č. 1099/2009. Preto je vhodné týmto rozhodnutím schváliť uvedené plány.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Schvaľujú sa tieto pohotovostné plány predložené Chorvátskom 11. mája 2013:
   
               a)
            
            
               pohotovostný plán uvedený v článku 21 ods. 1 smernice 92/66/EHS, v ktorom sa uvádzajú vnútroštátne opatrenia, ktoré sa majú podniknúť v prípade vypuknutia pseudomoru hydiny;
            
         
               b)
            
            
               pohotovostný plán uvedený v článku 22 ods. 1 smernice 2001/89/ES, v ktorom sa uvádzajú vnútroštátne opatrenia, ktoré sa majú podniknúť v prípade vypuknutia klasického moru ošípaných;
            
         
               c)
            
            
               pohotovostný plán uvedený v článku 72 ods. 1 smernice 2003/85/ES, v ktorom sa uvádzajú vnútroštátne opatrenia potrebné na zachovanie vysokej úrovne povedomia o slintačke a krívačke a pripravenosti na ňu, ako aj opatrenia týkajúce sa ochrany životného prostredia, ktoré sa musia vykonať v prípade vypuknutia slintačky a krívačky;
            
         
               d)
            
            
               pohotovostný plán uvedený v článku 62 ods. 1 smernice 2005/94/ES, v ktorom sa uvádzajú vnútroštátne opatrenia, ktoré sa majú podniknúť v prípade vypuknutia vtáčej chrípky.
            
         Článok 2
   Toto rozhodnutie je určené členským štátom.
   
      V Bruseli 28. júna 2013
      
         
            Za Komisiu
         
         Tonio BORG
         
         
            člen Komisie
         
      
   
   
      (1)  Ú. v. ES L 260, 5.9.1992, s. 1.
   
      (2)  Ú. v. ES L 316, 1.12.2001, s. 5.
   
      (3)  Ú. v. EÚ L 306, 22.11.2003, s. 1.
   
      (4)  Ú. v. EÚ L 10, 14.1.2006, s. 16.
   
      (5)  Ú. v. EÚ L 303, 18.11.2009, s. 1.